Ai 8 e ai 9 di Avost si è davuelte a Corti la edizion 2009 des “Ghjurnate Internaziunale”: l’apontament tradizionâl inmaneât dal indipendentisim cors par confrontâsi cui rapresentants di altris nazions cence stât in lote pe autodeterminazion. Chest an la rapresentance politiche e jere formade dai catalans di ERC e di Estat Català, dai sarts di iRS e di Sardigna Natzione, dai bascs di Batasuna, dai bretons dal Emgann, dai amazics (berbers) dal MAK e di une delegazion dal Quebec. Un dai temis frontâts intant de edizion di chest an al è stât chel des lotis sindacâls puartadis indenant dai lavoradôrs des comunitâts minorizadis dentri dal stât francês. Par fevelâ di chest argoment, dongje dal Sindacât dai Lavoradôrs Cors (STC), a son rivâts a Corti i rapresentants dal sindacât basc LAB, di chel breton SLB, di chel canac USTKE, di chei de Guadalupe UGTG e LKP, in plui di rapresentancis rivadis di altris dai cussì clamâts Teritoris dal oltri mâr (Outre-mer). La manifestazion e à viodût a dibati ancje sul svilup teritoriâl e ambientâl de Corsiche e su cuestions leadis al dirit di citadinance.
Font: Radio Alta Frequenza, 06-10/08/09
fur_Latn lmo_Latn